**WCF Kongresszus Bled**

**2017. szeptember 15-17.**

**Beszámoló**

A Szlovéniában, Bledben megtartott VI. WCF Kongresszuson az alábbi, fontos döntések születtek:

* a kongresszus egyik legfontosabb témája a női és férfi világbajnokságok lebonyolításának változtatása volt. Két módosító javaslat volt terítéken, az egyik a 16, a másik a 13 csapatra bővítést célozta. Mindkét lebonyolítási formához kiegészítő javaslatként kvalifikációs rendezvény kapcsolódott. A közgyűlés előtti csoportos és plenáris megbeszélések, valamint az informális beszélgetések alapján egyértelműen kirajzolódott, hogy míg a kisebb országok a 16 csapatos vb-t, illetve általában a kvalifikációt támogatják, addig a nagyobb curling nemzetek és a WCF stáb is a kisebb bővítés mögött áll. A humoros jeleneteket sem nélkülöző szavazási procedúra során végül mindkét bővítési javaslat megkapta a szavazatok többségét, de a szükséges kétharmadot csak a 13 csapatra bővítés érte el. A kvalifikációs tornát viszont egyértelmű többség támogatta nyílt szavazás során.
* a vegyes páros világbajnokság lebonyolítása 2018-ban még nem fog változni, bár abban mindenki egyetértett, hogy a jelenlegi versenyrendszer nem jó. Mivel a következő kongresszus előtt várható a NOB döntése arról, hogy 8-ról 16 csapatra emeljék az olimpián résztvevő vegyes párosok számát, a kvalifikációs szisztémát pedig ehhez szeretnék igazítani, a közgyűlés nem szavazta meg a módosítást. Két konkrét javaslat érkezett egyébként, melyek közül a skótok a magukét visszavonták. A beszélgetések, egyeztetések során egyértelműen a kanadai javaslat volt népszerűbb, de hogy ez lesz-e a jövő a vegyes páros vb-n, még nem tudni.
* a következő olimpiai ciklusban az olimpiai kvalifikációs verseny előtt lesz még egy pre-kvalifikációs verseny, amelyre bárki nevezhet. Így elvben megnyílik a lehetőség bármely ország válogatottja előtt arra, hogy – nem könnyű úton, de – eljusson az olimpiára.
* a kerekesszékes curling vb résztvevőinek száma 10-ről 12-re emelkedik.
* a WCF aláírta kínai partnerével a World Curling Series programot, melynek során a 3 világzóna egy-egy állomásán, valamint egy világkupa-döntőn találkoznak a legjobb női és férfi csapatok. A megállapodás négy évre szól és teljesen új kezdeményezés a WCF történetében.
* a szabályváltozások körül kevés érdemi vita alakult ki, valamennyit előzetesen támogatták a WCF bizottságai. A legérdekesebb változás az, hogy nem a 4., hanem az 5. kő után lehet az ellenfél kövét kiütni, ezáltal érdekesebbé, támadóbbá téve a játékot. A 10 csapatnál nagyobb versenyek esetében 6 csapatos lesz a play-off és nem lesz tie-breaker. A vegyes párost érintő szabályok közül a gondolkodási idő megnövelése nem ment át a közgyűlésen.
* a közgyűlésen a WCF board két tagját (Graham Prouse és Hew Chalmers) választották újra, egyhangúlag, mivel nem volt ellenfelük. A WCF tisztségviselői közül Keith Wendorf a szezon végén 18 év után visszavonul. A közgyűlés felállva tapsolva köszönte meg a munkáját.
* a szezon WCF tornáinak van már rendezője, kivéve a C csoportos Eb-t, amely májusra keres még házigazdát. A jövő szezonban elérhető a junior B vb, a kerekesszékes vb és néhány kontinentális torna.
* ismételten bemutatkoztak az olimpia rendező városok. Pekingben a vizeskockában rendezik a curling versenyeket, az ő három központi létesítmény-helyszínűk között elég nagy távolság lesz. Hasonló a helyzet Dél-Koreával is, de ott csak két nagy olimpiai centrum lesz.

A magyar delegáltak szerepvállalása:

* az első napon Darell Ell megkért, hogy a fejlesztésekről szóló bemutatóban mondjak néhány kiegészítő gondolatot az olimpiai curling klub elképzelésünkről, melyet én szívesen megtettem.
* a szabályváltozások kapcsán a hazai versenyzőink aggodalmát hozzászólásban jeleztem a kövek előzetes lehelyezésével kapcsolatban – de aztán a változást megszavazták.
* a csoportos megbeszéléseken mindketten aktívan részt vettünk
* a közgyűlés legvégén a következő ülés helyszínének felkonferálásakor sikeres prezentációt tartottam és tolmácsoltam a meghívásunkat Budapestre. Számos delegált jött oda hozzám utána és az esti bankett során is rengeteg emberrel beszélgettem, akik mind jelezték, hogy milyen meggyőző volt és ők milyen szívesen jönnek majd hosszabb időre is Budapestre.
* a kongresszuson kiállítóként jelen voltak a svájci ISS cég képviselői, akikkel egyeztettünk arról, hogy a kongresszusra szívesen építenének akármilyen méretű curling jeget, ha erre van lehetőség. Ennek részbeni szponzorációját is vállalnák, bár ennek nagyságrendjéről egyelőre nehéz mit mondani. Mindenesetre folytatjuk majd az egyeztetéseket.

Javaslatok:

* a szabályváltozásokat a megszokott protokoll szerint vezessük át, tájékoztassuk az érintett versenyzőket és szakembereket
* a budapesti kongresszus szervezőbizottságára javaslatot teszek, amely egyelőre az elnökségi ülések ütemében tartsa megbeszéléseit, minden ülésen beszámolva az aktuális fejleményekről.

Bled, 2017. szeptember 17. dr. Bukta Zsuzsanna